b'\n_START_ARTICLE_\nUpinis bebras\n_START_SECTION_\nLietuvoje\n_START_PARAGRAPH_\nLietuvoje bebrai nuo seno gyveno Nemuno baseine. J\xc5\xb3 liekan\xc5\xb3 randama piliakalniuose, durpynuose. Bebrai \xc5\xa1alyje buvo intensyviai med\xc5\xbeiojami d\xc4\x97l m\xc4\x97sos (ypa\xc4\x8d uodegos), kailio ir sruogli\xc5\xb3. 1555\xc2\xa0m. \xc5\xa1ved\xc5\xb3 kronikininko Olaus Magnuso \xe2\x80\x9e\xc5\xa0iaur\xc4\x97s taut\xc5\xb3 istorijoje\xe2\x80\x9c ra\xc5\xa1oma, kad Lietuva buvusi pagrindin\xc4\x97 bebr\xc5\xb3 kaili\xc5\xb3 tiek\xc4\x97ja Europoje. 1529\xc2\xa0m. bebr\xc5\xb3 med\xc5\xbeiokl\xc4\x97 buvo nustatyta Pirmajame Lietuvos statute: bebraviet\xc4\x97se u\xc5\xbedrausta lankytis pa\xc5\xa1aliniams asmenims, o lauk\xc5\xb3 darbus leista dirbti tik atstumu \xe2\x80\x9ekokiu stiprus vyras nuo j\xc5\xb3 gal\xc4\x97jo nusviesti pagal\xc4\xaf\xe2\x80\x9c. U\xc5\xbe bebr\xc5\xb3 prie\xc5\xbei\xc5\xabr\xc4\x85 buvo atsakingi special\xc5\xabs dvar\xc5\xb3 darbuotojai\xc2\xa0\xe2\x80\x93 bebrininkai. Nors d\xc4\x97l draudim\xc5\xb3 Lietuvoje bebrai i\xc5\xa1liko ilgiau negu did\xc5\xbeiojoje Europos dalyje, ta\xc4\x8diau jie palaipsniui i\xc5\xa1nyko. XX a. pr. tik pavieniai bebrai atkeliaudavo Nemunu \xc4\xaf Lietuv\xc4\x85 i\xc5\xa1 Baltarusijos. XX a. viduryje ir antrojoje pus\xc4\x97je prad\xc4\x97ta bebr\xc5\xb3 reaklimatizacija. Dabar \xc5\xa1alyje bebrai paplit\xc4\x99 daugelio upi\xc5\xb3 baseinuose.\n_START_SECTION_\nI\xc5\xa1vaizda\n_START_PARAGRAPH_\nK\xc5\xabnas gana aptakus, verpsti\xc5\xa1kas, apaug\xc4\x99s tankiu ir vandeniui nepralaid\xc5\xbeiu kailiu. Galva palaipsniui pereina \xc4\xaf liemen\xc4\xaf, tod\xc4\x97l kaklas beveik nei\xc5\xa1siskiria. Ant vir\xc5\xa1utin\xc4\x97s l\xc5\xabpos, burnos \xc5\xa1onuose auga stangri\xc5\xb3 vibrisi\xc5\xb3 kuok\xc5\xa1teliai._NEWLINE_Priekiniai dantys stamb\xc5\xabs oran\xc5\xbein\xc4\x97s spalvos kand\xc5\xbeiai. Kietas emalis yra tik i\xc5\xa1 priekio. Kand\xc5\xbeiai neturi \xc5\xa1akn\xc5\xb3, nuolat auga, tod\xc4\x97l bebrai turi pastoviai k\xc4\x85 nors grau\xc5\xbeti ir taip nudilinti dantis, nes jie u\xc5\xbeaugt\xc5\xb3 tiek, kad bebras negal\xc4\x97t\xc5\xb3 susi\xc4\x8diaupti. Iltini\xc5\xb3 dant\xc5\xb3 n\xc4\x97ra. Tarp priekini\xc5\xb3 ir skruostini\xc5\xb3 dant\xc5\xb3 yra tarpas. Skruostiniai dantys su kietomis emal\xc4\x97s rauk\xc5\xa1l\xc4\x97mis, pritaikyti smulkinti \xc5\xa1iurk\xc5\xa1t\xc5\xb3 augalin\xc4\xaf maist\xc4\x85 (judinant apatin\xc4\xaf \xc5\xbeandikaul\xc4\xaf pirmyn ir atgal). Pieniniai dantys redukuoti._NEWLINE_Uodega masyvi, plati, padengta ragin\xc4\x97mis plok\xc5\xa1tel\xc4\x97mis ir trumpais plaukeliais. Uodega ne tik padeda bebrui jud\xc4\x97ti vandenyje, atsiremti kai grau\xc5\xbeia, bet ir svarbus k\xc5\xabno termoreguliacijos organas. Uodega bebras reguliuoja k\xc5\xabno temperat\xc5\xabr\xc4\x85, nes joje daug kraujagysli\xc5\xb3, per kurias atiduodamas \xc5\xa1ilumos perteklius aplinkai. Tup\xc4\x97damas sausumoje, bebras uodeg\xc4\x85 pasikloja po savimi ir u\xc5\xbepakalin\xc4\x97mis kojomis ant jos u\xc5\xbesilipa._NEWLINE_Bebras turi antrin\xc4\x99 kloak\xc4\x85, \xc4\xaf kuri\xc4\x85 atsiveria tiesioji \xc5\xbearna, \xc5\xa1lapimo bei lytin\xc4\x97s angos, taip pat porin\xc4\x97s riebalin\xc4\x97s liaukos. \xc5\xa0i kloaka atsiveria ties uodegos pamatu. Riebalini\xc5\xb3 liauk\xc5\xb3 i\xc5\xa1skyromis sutepa savo kail\xc4\xaf ir \xc5\xa1itaip apsisaugo nuo per\xc5\xa1lapimo. Be to, \xc4\xaf kloak\xc4\x85 atsiveria ir muskusin\xc4\x97s liaukos, kurios gamina specifinio kvapo ir konsistencijos i\xc5\xa1skyras\xc2\xa0\xe2\x80\x93 sruoglius. Pastarieji yra naudojami parfumerijoje (brangioms pranc\xc5\xabzi\xc5\xa1k\xc5\xb3 kvepal\xc5\xb3 r\xc5\xab\xc5\xa1ims suteikia ilgiau i\xc5\xa1liekant\xc4\xaf kvap\xc4\x85, turi feromon\xc5\xb3).\n_START_SECTION_\nBuvein\xc4\x97\n_START_PARAGRAPH_\nGyvena visur, kur tik yra pakankamai vandens: mi\xc5\xa1kuose, laukuose, pievose esan\xc4\x8diuose \xc4\xafvairiuose vandens telkiniuose. Vengia tik srauni\xc5\xb3 upeli\xc5\xb3._NEWLINE_Veiklus i\xc5\xa1tisus metus. Ramiuose vandens telkiniuose, kur niekas netrikdo, plauko ir maitinasi dien\xc4\x85, o kitur\xc2\xa0\xe2\x80\x93 tik prieblandomis ir nakt\xc4\xaf. Vandens telkini\xc5\xb3 krantuose kasa urvus su keletu ang\xc5\xb3. \xc4\xae\xc4\x97jimo anga \xc4\xaf urvus visada b\xc5\xabna vandenyje. \xc5\xbdemumose i\xc5\xa1 apgrau\xc5\xbet\xc5\xb3 medienos gabal\xc5\xb3, \xc5\xa1ak\xc5\xb3, dumblo, vandens augal\xc5\xb3 stato 1,5-2,5\xc2\xa0m auk\xc5\xa1\xc4\x8dio ir 3-5(10)m skersmens namelius. Vandens lygiui reguliuoti \xc4\xafrengia u\xc5\xbetvankas: patvenkia upel\xc4\xaf ir taip susidaro bebrams tinkami didesni mitybos plotai.\n_START_SECTION_\nVeisimasis\n_START_PARAGRAPH_\nMonogamai, gyvena \xc5\xa1eimomis su pirm\xc5\xb3j\xc5\xb3 ir antr\xc5\xb3j\xc5\xb3 met\xc5\xb3 jaunikliais. Poruojasi sausio-kovo m\xc4\x97nesiais. N\xc4\x97\xc5\xa1tumas\xc2\xa0\xe2\x80\x93 3 m\xc4\x97nesiai. Per metus u\xc5\xbeaugina vien\xc4\x85 vad\xc4\x85\xc2\xa0\xe2\x80\x93 2-3(1-5) jauniklius. Juos veda gegu\xc5\xbe\xc4\x97s-bir\xc5\xbeelio m\xc4\x97nesiais. Subr\xc4\x99sta tre\xc4\x8diaisiais gyvenimo metais.\n_START_SECTION_\nMaistas\n_START_PARAGRAPH_\nMinta vandens telkini\xc5\xb3 pakran\xc4\x8di\xc5\xb3 med\xc5\xbei\xc5\xb3 ir kr\xc5\xabm\xc5\xb3 \xc5\xbeieve, \xc5\xa1akomis (nem\xc4\x97gsta tik alksni\xc5\xb3, egli\xc5\xb3, nors ir \xc5\xa1iuos med\xc5\xbeius kartais apgrau\xc5\xbeia), vandens ir kai kuriais sausumos \xc5\xbeoliniais augalais. \xc5\xbdiemai kaupia maisto atsargas, tod\xc4\x97l gali maitintis po ledu.\n_START_SECTION_\nAm\xc5\xbeius\n_START_PARAGRAPH_\nGyvena apie 12-20 met\xc5\xb3. Rezervatuose i\xc5\xa1gyvena 35-50 met\xc5\xb3.\n_START_SECTION_\nPrie\xc5\xa1ai ir nykimo prie\xc5\xbeastys\n_START_PARAGRAPH_\nBebrus u\xc5\xbepuola vilkai ir valkataujantys \xc5\xa1unys. Jauniklius gaudo lap\xc4\x97s, \xc5\xabdros, pl\xc4\x97\xc5\xa1rieji, pel\xc4\x97diniai pauk\xc5\xa1\xc4\x8diai.\n_START_SECTION_\nVert\xc4\x97\n_START_PARAGRAPH_\nBebrai gyvenamose teritorijose sunaikina ne tik pakran\xc4\x8di\xc5\xb3 augalij\xc4\x85 (nugrau\xc5\xbeia net 60-70\xc2\xa0cm ar metro skersmens med\xc5\xbeius), bet ir ardo vandens telkini\xc5\xb3 krantus, melioracijos griovius, pralaidas bei kitokius \xc4\xafrenginius, kasdami urvus, statydami u\xc5\xbetvankas, u\xc5\xbetvindydami mi\xc5\xa1kus ir laukus. Kita vertus, bebr\xc5\xb3 pakeistuose biotopuose (u\xc5\xbelietuose vandeniu) susidaro s\xc4\x85lygos \xc4\xafsikurti \xc4\xafvairioms gyv\xc5\xabn\xc5\xb3 r\xc5\xab\xc5\xa1ims: varliagyviams, \xc5\xbeuvims, \xc5\xabdroms, pauk\xc5\xa1\xc4\x8diams ir kitiems.\n_START_SECTION_\nGausa\n_START_PARAGRAPH_\n2006\xc2\xa0m. Lietuvoje priskai\xc4\x8diuota beveik 24 t\xc5\xabkst. bebr\xc5\xb3. Per 2005\xe2\x80\x932006\xc2\xa0m. med\xc5\xbeiokl\xc4\x97s sezon\xc4\x85 sumed\xc5\xbeiota daugiau kaip 5 t\xc5\xabkst. bebr\xc5\xb3. 2011\xc2\xa0m. priskai\xc4\x8diuota 48 t\xc5\xabkst. bebr\xc5\xb3.\n_START_SECTION_\nApsauga\n_START_PARAGRAPH_\nGausa Lietuvoje priklauso tik nuo \xc5\xbemogaus po\xc5\xbei\xc5\xabrio ir \xc5\xabkin\xc4\x97s veiklos.'